b'\n_START_ARTICLE_\nByminner (Oslo)\n_START_PARAGRAPH_\nByminner er et tidsskrift utgitt av Oslo Museum, avdeling Bymuseet. _NEWLINE_Tidsskriftet ble startet i 1955, \xc3\xa5ret Bymuseet fylte 50 \xc3\xa5r, og hadde fra start museets direkt\xc3\xb8r Harald Olaf Hugo Hals (Harald Hals II) som redakt\xc3\xb8r. F\xc3\xb8rste hefte (1-1955) hadde 24 sider og en variasjon i innhold som senere har preget Byminner, blant annet en artikkel om Henrik Wergeland og forstedenes arbeiderklasse, en kort bedriftspresentasjon (Freia), \xc2\xabFra dagboken\xc2\xbb med notiser om aktuelle hendelser, en side om et fredet piletre i Inkognitogaten, presentasjon av gjenstander fra museets samlinger, intervju med skoler\xc3\xa5dmannen, en liten biografi om Sven Brun og sp\xc3\xb8rsm\xc3\xa5l fra museets brukere med svar._NEWLINE_Fra 1955 til 2014 kom tidsskriftet med fire utgaver i \xc3\xa5ret, fra 2015 er antallet tre. Redakt\xc3\xb8r fra 2017 er Kristin Margrethe Gaukstad, som overtok etter Anne Birgit Gran Lindaas, som var redakt\xc3\xb8r fra 2007 til 2017.'